בס"ד , סיוון תשפ"ד , פרשת קורח , שבת ר"ח תמוז

לבנינו היקרים והוריהם

שלום רב.

**מה קורה בישיבה שלנו ???**

אמנם יצאנו לחופש הגדול , אך בישיבה שלנו העסקים מתנהלים כרגיל.

**התרגשות אדירה וגאווה בבנינו המתוקים - צו  -8 לימוד תורה בחופשת הקיץ.**אשרינו שב"ה אנחנו מסיימים כבר שבועיים של תפילת שחרית ולימוד תורה קבוע בישיבה עם 50-60 בנים מידי יום . אנו גאים בתלמידינו שמקפידים להגיע מידי יום ובר"מים שמתנדבים ללמד. כל בוקר נפתח בתפילת שחרית וארוחת בוקר. לאחר מכן מתקיימים שני שיעורים- הראשון בגמרא במסכת ברכות פרק שביעי והשני  בנושא כללי- מוסר, אמונה, הלכה, תנ"ך וכו'. אנו רואים במעשה זה חשיבות עליונה. סמל ומופת לחינוך של הישיבה.  ערך הנשיאה בנטל הוא ערך מרכזי שאנו מחנכים לאורו.  **כשם שמי שנדרש/יכול לצאת למלחמה ולמילואים יוצא  לקרב ומחרף את נפשו  בלחימה, כך כל אדם צריך לתרום למען עם ישראל בשעה קשה זו**. מיזם לימוד התורה בחופשה הוא הפנמת ערך הקובע  שללימוד התורה יש משקל עצום על זכותנו על הארץ ועל מצב הזכויות הכללי של עם ישראל .  אנו מקווים להמשיך את הלימוד בשבועות הקרובים . **נשמח מאד שתלמידים נוספים יצטרפו למיזם המבורך.**

**שנזכה לראות במהרה בניצחון מלא ומוחלט של מדינת ישראל , בריאות שלמה לפצועים ושובם של כל החטופים.**

**אתמול קבלו 50 תלמידים שהתמידו בהגעתם ולימודם צו'פר משמעותי**

**- כרטיס לארוחת צהרים במסעדת חומוס אליהו.**

**התחלנו הבוקר את הרישום לשבוע הבא** !!!! (יהיו פרסים שווים)

**מחזור ל' נכנס לישיבה – יום גיבוש .** לפני כעשרה ימים התקיימה מסיבת הסיום של **מחזור כ"ד**ובימים אלו נשלמות בחינות הבגרות. הבנים ימשיכו את דרכם בישיבות גבוהות, הסדר, צה"ל  ומכינות קדם צבאיות. אנו גאים בבני המחזור המסיים ומברכים אותם בברכת הדרך.

ביום רביעי (אתמול) התקיים יום הגיבוש השלישי של המחזור הנכנס. **מחזור ל'.** בחורים צעירים , מתוקים ונרגשים העושים את צעדיהם הראשונים בישיבה. התרגשנו מאוד מאיכות וכמות הבנים , מהתנהגותם המופתית והבעת תודה לצוות בסיום הפעילות.

יום הגיבוש התחיל בשיחה שלי לתלמידים, קבלת חולצות של המחזור החדש, עלייה לאוטובוסים ונסיעה לבריכת בארות יצחק. היה יום כיף עם ארוחת צהריים מושלמת .

**מחכים כבר לפתיחת שנה"ל , ולראות את הבנים נכנסים בשערי הישיבה נרגשים ושמחים.**

**תפילות ולימודי תורה בבית .** חשוב מאד שכל תלמיד יקבע לעצמו הרגלים לחופשה החל מהיום הראשון: מנין קבוע לתפילות.  תכנית מסודרת לחופש. זמן ללמוד, זמן לנוח, זמן לעשות כיף וזמן לעזור בבית!

דברים ידועים שאני נוהג לומר בישיבה המון - החיבור האמתי שלנו לתורה הוא דווקא בימי החופשה, כפי שאני נוהג לספר על המהר"ם שפירא מלובלין זצ"ל שכתב על גג בית המדרש בישיבתו – **"לכו בנים שמעו לי ...."** כשתלכו מהישיבה תמשיכו לשמוע לי ולקיים את התורה שאתם מקיימים בישיבה. תלכו....אך תמשיכו לשמוע לי.

**ישיבת גבעת שמואל, ישיבה שהיא בית- גם בחופש הגדול!!!**

בכדי לעודד יצירתיות ותעסוקה בימי החופש פתחה הישיבה 3 קורסים שונים לבני הישיבה.

**קורס גיטרה** בו כל תלמיד יכל ללמוד את עקרונות הנגינה הראשוניים ולאחר מכן להמשיך את ההתפתחות המוזיקלית בכוחות עצמו.

**קורס קרב מגע** בו התלמידים קיבלו הכשרה בסיסית באומנות לחימה והגנה ובשבוע הבא יתקיים קורס עזרה ראשונה, אליו נרשמו כ 50 תלמידים ויש עוד מקומות אחרונים למעוניינים להצטרף.

**ועתה ניגש לפרשת השבוע , פרשת קורח .**

הפרשה מדברת על מחלוקת קורח ועדתו מול משה רבנו – **"כי כל העדה כולם קדושים....ומדוע תתנשאו על קהל ה'",** מה רצה קורח , על מה הוא חלק על משה רבנו ??

כמה נושא ההנהגה חשוב לתקופתנו , לעת הזו בה אנו נמצאים .

**מי באמת צריך הנהגה ?????**

**נאמר במדרש תנחומא בתחילת הפרשה :**

**"ויקח קורח" מה כתיב למעלה מן העניין (בחלק האחרון של הפרשה קודמת) ?דבר אל בני ישראל ואמרת אליהם ועשו להם ציצית (במדבר טו)? קפץ קרח ואמר למשה: אתה אומר 'ונתנו על ציצית 'וגו' טלית שכולה תכלת מה היא שיהא פטורה מן ציצית? א"ל משה חייבת בציצית. אמר לו קורח: טלית שכולה תכלת אינה פוטרת עצמה וארבעה חוטין פוטרים אותה?!  בית מלא ספרים מהו שתהא פטורה מן המזוזה? אמר לו חייבת במזוזה. אמר לו:  כל התורה כולה רע"ח פרשיות שיש בה כולן אין פוטרות את הבית ושתי פרשיות שבמזוזה פוטרות את הבית.  דברים אלו לא נצטוית עליהם ומלבך אתה בודאם**  . (תנחומא ,קרח  ב')

תיאור המחלוקת במדרש  הוא כפי שכתבתי בהשראת סמיכות הפרשה למצוות ציצית. בשתי הדוגמאות שלפנינו מייצג משה את הצד השמרני ואילו דווקא קורח מייצג את החדשנות והיצירה ההלכתית . קורח הוא חכם אופייני של בית המדרש ואילו משה דווקא הוא הולך ומתרחק מהמאפיינים הלמדניים.

באמצעות החשיבה היצירתית והלמדנית, השכלתנית, מבקש קורח להשיג תוצאות פוליטיות.  קורח שואל את משה שתי שאלות והוא משוכנע,  שתיתכן רק  תשובה אחת לשתי שאלותיו. ציפיותיו של קורח לתשובתו של משה  התפוגגו כאשר שמע תשובה הפוכה מזו שחשב.

בואו ונסביר את מחשבותיהם של קורח ומשה . המהר"ל ב'תפארת ישראל' (פרק כ"ב) מסביר, שקורח היה משוכנע שמשה יסבור, שטלית שכולה תכלת פטורה מן הציצית.

וכי בגד שכולו תכלת זקוק לעוד פתיל תכלת בציצית כדי שהאדם יזכור את מצוותיו של הקב"ה ("למען **תזכרו** ועשיתם את כל מצוותי....) למה צריך להוסיף פתיל אחד של תכלת על כל הטלית שכולה תכלת, הרי ברגע שהאדם יראה את הטלית שכולה תכלת הוא ייזכר במצוות ה', אז למה צריך גם את פתיל התכלת ??

וכן לגבי המזוזה . וכי כאשר הבית מלא ספרים יש צורך בתזכורת מיוחדת של המזוזה? למה צריך לשים מזוזה ברגע שיש בית מלא ספרים?? **והנמשל** ברור, הרי כל העדה כולם קדושים ומדוע יש צורך באדם מיוחד שינהיג את הצבור ויהיה בעל מעמד גבוה יותר?!  **משה** נחרץ בעמדתו ולדעתו האומה זקוקה להנהגה ולאדם שיהיה במעלה גבוהה יותר.

קורח חשב,  שאומה שהיא ממלכת כוהנים וגוי קדוש אינה זקוקה להנהגה, שהרי כולם קדושים. משה סבור, שגם בשעה שהעם כולו קדוש יש צורך בגורם, **שינווט** את העם גם מבפנים וגם כלפי חוץ. הגורם נמצא מחוץ לארון הספרים במזוזת הבית או  בפתיל התכלת שקשור בשולי הבגד ובכנפיו.

מנהיגות נחוצה לכל קהילה, לכל ציבור , **שכן ייחודו של המנהיג שהוא לוקח אחריות**. הוא מוביל את כולם , ולוקח אחריות על הנהגה זו. מתוך בחירת הדוגמאות ניתן להסיק, שמטרתו של קורח היא  לערער על  סמכותם של אהרן ומשה. 'בית מלא ספרים' – מתייחס למשה מוסר התורה לעם ישראל. טלית שכולה תכלת – מתייחס לסמכותו של אהרון, שבגדיו עשויים מתכלת.

קורח לא מבין שהעם זקוק למנהיגות – לפתיל תכלת בכנפה, שתוכל לסמן לה את היעדים. קורח קורא מחד, לביטול המחיצות, לביטול הפערים , "כולם קדושים" , לא צריך הובלה , לא צריך הנהגה , אבל מאידך הוא מתעלם מהעובדה שאנשים שונים זה מזה.  גם עדה שלכאורה כולם קדושים אין בה טליתות שכולן תכלת. היות שהאנשים שונים הם צריכים מנהיג שיוביל את כולם .

תשובתו של משה:  וכי יש  טלית שכולה תכלת?! ומאז ועד היום השתרש המשפט כביקורת לאותו אחד, שמתהדר בכישוריו ובמידותיו ואינו מסוגל לראות שום חסרון או פגם באישיותו. כך שטלית בהגדרה לא יכולה להיות כולה תכלת וזקוקה היא לפתיל תכלת נוסף.

משה ואהרן קיבלו ארון ספרים (תורה)  וטלית תכלת (כהונה) מה' יתברך והתבקשו להנהיג את ישראל, לקחת אחריות על כל העם , על אף שמוצאם משבט לוי הם הנהיגו את האומה כולה על גווניה השונים.

**ומה קורה היום ????**

גם כיום,  בקרב העם נמצאות קבוצות שונות שכל  אחת טוענת שהיא "העגלה המלאה" – היא העדה הקדושה , ולצערנו הם מגדירים את האחרים - כ"עגלה ריקה". חו"ח לראות את הדברים בצורה מעוותת כזו. יש שוני בין הקבוצות, יש הבדלים ברוחניות ובמהות , ולכן אנו זקוקים למנהיגות שלא תהיה סקטוריאלית, **אלא מנהיגות שרואה עצמה כמנהיגה את העם כולו הן בתחום הלאומי והן בצדדים הרוחניים.**

**מהו המסר מדברים אלו ??**

**יש קבוצות בעם , יש חילוקי דעות וזה עניין לגיטימי, לא כולם צריכים לחשוב אותו הדבר. אבל למרות חילוקי הדעות עלינו להישאר מאוחדים, אוהבים האחד את השני , שלא תחשוב קבוצה אחת שהיא הקבוצה עם המסרים הנכונים והיתר טועים......עלינו להתאחד דווקא בימים מורכבים אלו , ושיהיה ברור לכולנו שאנחנו צריכים "פתיל תכלת" או "מזוזה" שינהיגו את הציבור , את כולנו , בדרכים הישרות, הנכונות והאמתיות.**

**ונקודה חשובה נוספת בעניין המחלוקות.**

כתבתי "שיש מחלוקות והן לגיטימיות", אבל צריכים לדעת שיש שני סוגי מחלוקות.

**המשנה במסכת אבות אומרת** – שיש שני סוגי מחלוקות : מחלוקת שהיא לשם שמים ומחלוקת שאינה לשם שמים, וצריכים לדעת שגבול דק עובר ביניהן שתוצאותיו הן הפוכות לחלוטין. **מחלוקת לשם שמים** יוצרת ובונה : הגדלת התורה וריבויה תלויים בריבוי המחלוקות כפי שכתב הרב קוק זצ"ל על מאמר חז"ל – "תלמידי חכמים מרבים שלום בעולם" כי מחלוקות אלו באות לברר את אמיתתה של תורה. אך **מחלוקת שאינה לשם שמים** שהן מחלוקות הורסות ומכלות באש כל חלקה טובה.

מתי מחלוקת לשם שמים יכולה להיהפך למחלוקת שאינה לש"ש ?? ברגע שנכנסות מחשבות אישיות וניפוח האגו האישי.

ביום השני לבריאת העולם לא נאמר – "כי טוב", כי בו ביום נבראה המחלוקת (בריאת המים העליונים והתחתונים). ה' יתברך ייסד את הבריאה על אחדות ואילו הפירוד גורם לכאורה פירוד בשמו של ה' יתברך, ומתוך פירוד זה נוצר סדק בבריאה עצמה. **רק האחדות היא יסוד של כל הבריאה והתנאי ההכרחי לנוכחות ה' בבריאה .**

לפי זה מובן שמחלוקת שהיא לש"ש, מפרה ומרבה את מציאות ה' בעולם, ולכן היא מביאה עימה ברכה לעולם , ואילו מחלוקת שלא לש"ש אין סופה להתקיים כי היא מביאה קללה לעולם.

**זכרו !!!! כל מהות מחלוקת קורח ועדתו הייתה על הצד האישי, מחלוקת לשם כבוד. שום דבר ממה שקורח חלק על משה רבינו לא הייתה לתיקון הבריאה ושלמותה, אלא לצורך עצמו , ולכן זה כילה את העולם , ואז האדמה נפתחת ובולעת את כל אנשי המחלוקת שהייתה שלא לש"ש.**

**שבת שלום ומבורך ובשורות טובות**

**אוהבכם ומוקירכם...ומתגעגע אליכם**

**שרגא פרוכטר – ראש הישיבה**